CELEX: 
Language: da
Date: 2021-10-12 00:00:00
Title: KOMMISSIONENS DELEGEREDE FORORDNING (EU) …/… om ændring af delegeret forordning (EU) 2017/891 for så vidt angår beregningen af værdien af producentorganisationers afsatte produktion i frugt- og grøntsagssektoren

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Ved Europa-Parlamentets og Rådets forordning (EU) nr. 1308/2013 om en fælles markedsordning for landbrugsprodukter fastsættes der regler vedrørende producentorganisationerne i frugt- og grøntsagssektoren. Ved nævnte forordning tillægges Kommissionen desuden beføjelser til at vedtage delegerede retsakter og gennemførelsesretsakter.
            
            
               I de seneste år har skader på afgrøder som følge af naturkatastrofer, ugunstige vejrforhold og sygdomme eller skadedyrsangreb været stigende.
            
            
               De seneste erfaringer med de skader, der er forårsaget af lange perioder med hård frost i flere medlemsstater i april 2021, har vist, at der er behov for en mere permanent løsning med hensyn til fleksibilitet ved beregningen af værdien af producentorganisationernes afsatte produktion for at stabilisere niveauet for Unionens finansielle bistand under de igangværende operationelle programmer i fremtiden.
            
            
               Formålet med denne delegerede retsakt er at ændre Kommissionens delegerede forordning (EU) 2017/891 om supplerende regler til Europa-Parlamentets og Rådets forordning (EU) nr. 1308/2013 med henblik på at give mere fleksibilitet ved beregningen af værdien af producentorganisationernes afsatte produktion i tilfælde af, at de oplever skader på deres frugt- og grøntsagsproduktion forvoldt af naturkatastrofer, ugunstige vejrforhold, sygdomme eller skadedyrsangreb, som gør produktionen uanvendelig til både forbrug og forarbejdning. Sådanne skader påvirker producentorganisationernes finansielle stabilitet og deres kapacitet til at gennemføre operationelle programmer i gennemførelsesperioden og kan bringe deres opfyldelse af anerkendelseskriterierne i fare.
            
            
               Den fleksibilitet, der muliggøres ved denne ændrede retsakt, kommer til at øge de berørte producentorganisationers robusthed over for skader som følge af naturkatastrofer, ugunstige vejrforhold, sygdomme eller skadedyrsangreb. Dette kan hjælpe producentorganisationerne med at tilpasse deres strategier for fremtiden og tackle plantesundhedsmæssige eller vejrmæssige risici med passende foranstaltninger og tiltag inden for rammerne af deres operationelle programmer.
            
            
               2.HØRINGER FORUD FOR RETSAKTENS VEDTAGELSE
            
            
               Der er den 26. august 2021 gennemført høringer med eksperter fra alle 27 medlemsstater i ekspertgruppen vedrørende landbrugsmarkederne, der behandler spørgsmål henhørende under den fælles markedsordning for landbrugsprodukter. Denne høringsproces førte til en bred konsensus om udkastet til delegeret forordning. 
            
            
               Udkastet til delegeret retsakt blev lagt på netportalen for bedre lovgivning i perioden 30. august - 27. september 2021, og der indkom bemærkninger fra fem interessenter. Tilbagemeldingerne var positive og bestod af støtte til den foreslåede ændring samt bemærkninger vedrørende bl.a. referenceperioden, de kompetente myndigheders rolle, gensidige fonde, medfinansieringssatser og investeringer i fysiske aktiver. Bemærkninger, der falder uden for denne delegerede retsakts anvendelsesområde, og den fleksibilitet, der gives producentorganisationer og medlemsstater i tilfælde af naturkatastrofer, ugunstige vejrforhold og sygdomme eller skadedyrsangreb, kan ikke tages i betragtning. 
            
            
               3.JURIDISKE ASPEKTER AF DEN DELEGEREDE RETSAKT
            
            
               Denne delegerede retsakt supplerer visse bestemmelser i forordning (EU) nr. 1308/2013 og (EU) nr. 1306/2013, som er nødvendige for at sikre, at producentorganisationerne i frugt- og grøntsagssektoren kan fungere korrekt, især grundlaget for beregning af værdien af den afsatte produktion som omhandlet i artikel 34, stk. 2, i forordning (EU) nr. 1308/2013.
            
            
               I artikel 23 i Kommissionens delegerede forordning (EU) 2017/891 fastsættes specifikke bestemmelser om loftet for finansiel støtte fra Unionen, bl.a. fleksibilitet ved beregningen af værdien af den afsatte produktionsmængde i særlige tilfælde.
            
            
               I denne delegerede akt fastsættes supplerende fleksibilitet for beregningen af værdien af producentorganisationernes afsatte produktion i tilfælde af reduktion af værdien af den afsatte produktion på grund af naturkatastrofer, ugunstige vejrforhold og sygdomme eller skadedyrsangreb.
            
            
               KOMMISSIONENS DELEGEREDE FORORDNING (EU) …/…
            
            
               af 12.10.2021
            
            
               om ændring af delegeret forordning (EU) 2017/891 for så vidt angår beregningen af værdien af producentorganisationers afsatte produktion i frugt- og grøntsagssektoren
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
         
         
            
               under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007
                  1
               , særlig artikel 37, litra c), nr. i) og iv), og
            
            
               ud fra følgende betragtninger:
            
            
               (1)Naturkatastrofer eller ugunstige vejrforhold har i stigende grad skadet frugt- og grøntsagsproduktionen i EU i flere år. I 2017 blev Den Europæiske Unions Solidaritetsfond, der blev oprettet ved Rådets forordning (EF) nr. 2012/2002
                  2
               , mobiliseret, og der blev ydet særlig støtte til Letland med henblik på at udbedre skader forårsaget af voldsomme oversvømmelser i sommeren og efteråret 2017. I 2018 blev der ved Kommissionens gennemførelsesforordning (EU) 2018/108
                  3
                truffet en nødforanstaltning i form af støtte til landbrugere som følge af kraftige regnskyl og oversvømmelser i visse dele af Unionen (Estland, Letland, Litauen og Finland). I foråret 2021 var der en periode med hård frost i visse regioner i flere medlemsstater (navnlig i Spanien, Frankrig og Italien) og for visse produkter (ferskner, nektariner, æbler m.fl.). Derfor gik mere end 50 % af produktionen tabt.
            
            
               (2)I lyset af den øgede hyppighed af naturkatastrofer eller ugunstige vejrforhold er det nødvendigt med en langsigtet løsning med hensyn til beregningen af værdien af producentorganisationernes afsatte produktion med henblik på at styrke deres robusthed for fremtiden. Det er nødvendigt at ændre Kommissionens delegerede forordning (EU) 2017/891
                  4
                ved at fastsætte bestemmelser om fleksibilitet for beregningen af værdien af producentorganisationers afsatte produktion i Unionen i tilfælde af, at de oplever skader som følge af naturkatastrofer og ugunstige vejrforhold, som gør produktionen uanvendelig til forbrug og forarbejdning.
            
            
               (3)En forringelse af værdien af den afsatte produktionsmængde forårsaget af naturkatastrofer og ugunstige vejrforhold har en stor indvirkning på størrelsen af den støtte fra Unionen, som producentorganisationerne modtager i det efterfølgende år, idet størrelsen af støtten fra Unionen beregnes som en procentdel af værdien af hver producentorganisations afsatte produktion. Hvis en stor del eller hele høsten er gået tabt, risikerer producentorganisationerne at miste deres anerkendelse, da et af kriterierne for anerkendelse er opnåelse af en vis mindsteværdi af den afsatte produktion, som er fastsat på national plan. Dette vil medføre et dobbelt økonomisk tab, som vil bringe producentorganisationernes langsigtede stabilitet i fare.
            
            
               (4)Under hensyntagen til den øgede hyppighed af naturkatastrofer eller ugunstige vejrforhold og de deraf følgende betydelige større produktionstab er beskyttelsesforanstaltningen som oprettet ved artikel 23, stk. 4, i delegeret forordning (EU) 2017/891, i henhold til hvilken værdien af den afsatte produktion for et produkt anses for at udgøre 65 % af dens værdi i den foregående referenceperiode, utilstrækkelig. 
            
            
               (5)Derfor og på grund af behovet for at sikre økonomisk og finansiel stabilitet for de producentorganisationer, der er berørt af store tab i værdien af den afsatte produktion, som er forårsaget af naturkatastrofer og ugunstige vejrforhold, bør tærsklen for beregningen af værdien af den afsatte produktion for en given periode forhøjes. I betragtning af de betydelige skader, der er forårsaget af de seneste ugunstige vejrforhold, bør værdien af den afsatte produktion i tilfælde af naturkatastrofer og ugunstige vejrforhold, jf. artikel 23, stk. 4, i delegeret forordning (EU) 2017/891, forhøjes til 85 %. 
            
            
               (6)Der bør desuden findes en løsning for at undgå situationer, hvor producentorganisationer, der investerer i forebyggende foranstaltninger og alligevel lider betydelig skade som følge af naturkatastrofer, ugunstige vejrforhold, plantesygdomme eller skadedyrsangreb, ikke blot lider tab af deres værdi af den afsatte produktion, men også oplever, at deres finansielle støtte fra Unionen mindskes. Værdien af den afsatte produktion, jf. artikel 23, stk. 4, i delegeret forordning (EU) 2017/891, bør derfor forhøjes til 100 % for producentorganisationer, der godtgør, at de har truffet de nødvendige forebyggende foranstaltninger mod plantesygdomme, skadedyrsangreb, naturkatastrofer og ugunstige vejrforhold, såsom varmeanlæg eller net installeret i marker, forsikringsordninger eller oprettelse af gensidige fonde. 
            
            
               (7)Delegeret forordning (EU) 2017/891 bør derfor ændres.
            
            
               (8)Under hensyntagen til gennemførelsen af de operationelle programmer for hvert kalenderår og i betragtning af, at beregningen af værdien af den afsatte produktion, som bestemmer den maksimale finansielle støtte fra Unionen, baseres på det foregående kalenderår, er det nødvendigt, at denne forordning snarest muligt træder i kraft, på dagen efter offentliggørelse i Den Europæiske Unions Tidende —
            
            
               VEDTAGET DENNE FORORDNING:
            
            
               Artikel 1
            
            
               Artikel 23, stk. 4, andet afsnit i delegeret forordning (EU) 2017/891 affattes således:
            
            
               "Er et produkts værdi faldet med mindst 35 % på grund af naturkatastrofer, vejrforhold, plantesygdomme eller skadedyrsangreb, og kan producentorganisationen hverken kontrollere eller holdes ansvarlig for disse, anses værdien af den afsatte produktion af dette produkt for at udgøre 85 % af dens værdi i den foregående referenceperiode. Producentorganisationen begrunder over for den berørte medlemsstats kompetente myndighed, at disse årsager ikke kunne kontrolleres af producentorganisationen, og at den ikke kan holdes ansvarlig herfor. Hvis producentorganisationen over for den pågældende medlemsstats myndigheder godtgør, at den har truffet de nødvendige forebyggende foranstaltninger mod pågældende naturkatastrofe, vejrforhold, plantesygdom eller skadedyrsangreb, anses værdien af den afsatte produktion af dette produkt for at udgøre 100 % af dens værdi i den foregående referenceperiode."
            
            
               Artikel 2
            
            
               Denne forordning træder i kraft dagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 12.10.2021.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
         
         
            
                  
                     (1)
                  
                        EUT L 347 af 20.12.2013, s. 671.
               
               
                  
                     (2)
                  
                        Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond (EUT L 311 af 14.11.2002, s. 3).
               
               
                  
                     (3)
                  
                        Kommissionens gennemførelsesforordning (EU) 2018/108 af 23. januar 2018 om en nødforanstaltning i form af støtte til landbrugere som følge af oversvømmelser og kraftige regnskyl i visse områder i Litauen, Letland, Estland og Finland (EUT L 19 af 24.1.2018, s. 6).
               
               
                  
                     (4)
                  
                        Kommissionens delegerede forordning (EU) 2017/891 af 13. marts 2017 om supplerende regler til Europa-Parlamentets og Rådets forordning (EU) nr. 1308/2013 for så vidt angår frugt og grøntsager og forarbejdede frugter og grøntsager og om supplerende regler til Europa-Parlamentets og Rådets forordning (EU) nr. 1306/2013 for så vidt angår sanktioner i disse sektorer og om ændring af Kommissionens gennemførelsesforordning (EU) nr. 543/2011 (EUT L 138 af 25.5.2017, s. 4).